– Ne znam kada će lopovi i kriminalci naučiti lekciju da se u ovoj zemlji više ne smije krasti i korumpirati. Pa premijeri su završili u zatvoru, zamjenici, ministri, predsjednici uprava. I onda si netko dozvoli da i dalje krade. Ako to utvrdi istraga, mora otići u zatvor i jučer i danas, a i sutra. Vjerujem da oni koji danas o tome razmišljaju moraju malo pogledati televiziju i vidjeti kako lopovi završavaju te prestati s time – slikovito je komentirao najnoviju aferu u Hrvatskoj gospodarskoj komori ministar gospodarstva Ivan Vrdoljak.

Dodao je i da je Vlada na početku mandata već smanjila HGK prihode za trećinu i tako rasteretila gospodarstvo. A do kraja mandata ima plan prihode HGK smanjiti za dodatih 30 posto. Budućnost HGK nije upitna jer on, dodao je Vrdoljak, radi i čitav niz jako dobrih stvari za hrvatsko gospodarstvo, a uskoro će Vlada s HGK dogovoriti sve strateške ciljeve, odnosno što se točno od nje očekuje.

Maras: 'Vidošević kaže da nije znao što sugerira da nečeg u svemu tome ima. Inače bi rekao da nije istina'

Ministar poduzetništva i obrta Gordan Maras, nakon što mu je na užem kabinetu Vlade zbog protivljenja HNS-a odbijen Zakon o obrtu, ustrajao je u stavu da članstva u Hrvatskoj gospodarskoj komori i Hrvatskoj obrtničkoj komori moraju biti dobrovoljna. Indirektno je kazao i da bi Nadan Vidošević, predsjednik HGK, trebao dati ostavku nakon afere u kojoj je potpredsjednica HGK Zdenka Peternel osumnjičena za izvlačenje 32 milijuna kuna iz HGK.

– Riječ je o velikom novcu koji su dali poduzetnici. Vidošević kaže da nije znao što sugerira da nečeg u svemu tome ima. Inače bi rekao da nije istina. Ja imam dva i pol puta veći proračun od HGK, a na promidžbu trošimo oko dva milijuna kuna. Kolika je šansa da mi promakne koji milijun, a da to ne skužim. Ozbiljno bih razmislio, odnosno ne bih više bio ministar – kazao je Maras.

Govoreći o ukidanju obveznog članstva, prisjetio se kako je on išao na sajmove u München i Istanbul s vozačem i jednim suradnikom, dok je u izaslanstvu HGK bilo dvadesetak ljudi te samo šest ili sedam izlagača. Ukidanje obveznog članstva ne znači ukidanje komora, poručio je, jer su i prije postojale. No, morat će prestati s "izletničkim radom" te raditi nešto od čega će članovi imati koristi.

– Svaki ministar ima svoju razinu odgovornosti, ja sam potpredsjednik SDP-a, predstavljam stav SDP-a, ali nećemo lomiti koaliciju. Ukidanje obveznog članstva dio je programa Kukuriku vlade – kazao je Maras koji je svoj stav potkrijepio rezultatima ankete među poduzetnicima i obrtnicima. Čak 80,9 posto poduzetnika kazalo je da nikad nije koristilo usluge Komore, kao ni 74,8 posto obrtnika.

>> Vidošević o kriminalu u HGK: Muž uvijek zadnji dozna!

>> Vidoševićeva desna ruka Zdenka Peternel u pritvoru u Remetincu

>> Boro Grubišić: Svake godine prije izvješća DORH napravi akciju